Denne artikkelen omhandler bandet fra Horten.  For Jonas Fjelds band«Frosk», se Jonas Fjeld.

**Frosk** er en visegruppe basert i Horten. Gruppa var aktiv på 1970- og 80-tallet, og igjen fra 2015. De er særlig kjent for sine venstreorienterte standpunkt.

Historie
--------

### Bakgrunn

Frosk begynte som en ungdomsaksjon i Horten i 1969 med mål om å gjøre Folkets Hus til et allaktivitetshus. Gruppa ga også ut diktsamlingen *Ordfrosk* og fanzinen *Magasinfrosk*. Sistnevnte kom med 15 nummer i løpet av første halvdel av 1970-tallet. I 1973 satt gruppa opp syngespillet *Et spill om Horten* og i 1976 ga de ut albumet *Kråker i lufta* på Plateselskapet MAI.

### Kråker i lufta

*Kråker i lufta* har blitt stående igjen som en klassiker og et tidstypisk eksempel på 1970-tallets radikale visebølge. Flere av låtene har gått inn i allsangtradisjonen på den norske venstresiden. Låta *Stev*, også kjent som *Virvelstevet*, ble covret på plata *En ild for fred og frihet - AUF 75 år* i 1978 og igjen av Samvirkelaget i 2007.

*Kråker i luftas* sosialistiske tekster ble imidlertid for sterk kost for NRK. I forbindelse med en Norge rundt-reportasje om Frosk i 2016 avdekket journalist Morgan Stenmark at eksemplaret i NRKs platearkiv var blitt merket med en advarsel om ikke uten videre å spille plata i statskanalens programmer.

I 2013 gjorde Universal Music albumet tilgjengelig på digitale plattformer. LP-en fra 1976 har blitt et samleobjekt.

### Comeback

I 2015 spilte Frosk en serie konserter i hjembyen Horten. Gruppa bestod nå av låtskriver, havnearbeider og kommunestyrerepresentant for Rødt i Horten, Alf Henriksen, komponist og gitarist Tom Reksjø, bassist Marius Reksjø, trommeslager Andreas Bye og fiolinist Hege Rimestad. Bandet har fortsatt å opptre med denne konstellasjonen og har siden spilt på blant annet Vervenfestivalen og Kanalrock.

I 2017 kunngjorde Frosk at de har inngått avtale med Plateselskapet No. 13 om å gi ut et nytt album. Plata ble sluppet høsten 2018.

Diskografi
----------

* *Kråker i lufta* (MAI, 1976)
* *Homo Erectus* (Plateselskapet No. 13, 2018)

Referanser
----------

1. ↑  Ludvigsen. «Byens røde vaktbikkje». *Gjengangeren* **(norsk)**.  Bruk av `|besøksdato=` krever at `|url=` også er angitt. (hjelp)
2. ↑  Henriksen. «Jan Hagen». *Gjengangeren* **(norsk)**.  Bruk av `|besøksdato=` krever at `|url=` også er angitt. (hjelp)
3. ↑  Nilsen. «Serverer en kulturell godtepose». *Gjengangeren* **(norsk)**.  Bruk av `|besøksdato=` krever at `|url=` også er angitt. (hjelp)
4. ↑  Discogs: Frosk ‎– Kråker I Lufta
5. ↑  Discogs: Various ‎– En Ild For Fred Og Frihet - AUF 75 År
6. ↑  Discogs: Samvirkelaget ‎– Musikk
7. ↑  Limkjær. «Nytt liv i lokal arbeidersang». *Gjengangeren* **(norsk)**. Besøkt 6. mai 2018.
8. ↑  NRK TV: Norge rundt: FROSK-reunionen - 14. oktober 2016
9. ↑  Indreiten. «"Kråker i Lufta" gis ut digitalt». *NRK Vestfold* **(norsk)**. Besøkt 6. mai 2018.
10. ↑  Dahl. «Universal Music utgir "Kråker i lufta" digitalt». *Gjengangeren* **(norsk)**. Besøkt 6. mai 2018.
11. ↑  Dahl. «Nytt liv for Frosk». *Gjengangeren* **(norsk)**.  Bruk av `|besøksdato=` krever at `|url=` også er angitt. (hjelp)
12. ↑  Larssen. «"Frosk"-gutta utsolgt på få timer». *Gjengangeren* **(norsk)**. Besøkt 6. mai 2018.
13. ↑  Nilsen. «Nå blir det ny Frosk-plate: – Gleder oss som småunger». *Gjengangeren* **(norsk)**. Besøkt 6. mai 2018.
14. ↑  Grønli Åm. «Ny start på visa». *Klassekampen* **(norsk)**.  Bruk av `|besøksdato=` krever at `|url=` også er angitt. (hjelp)
15. ↑  «Plateselskapet No. 13». *plateselskapetno13.no*. Arkivert fra originalen 1. juni 2019. Besøkt 27. september 2018.

|  |  |
| --- | --- |
| Oppslagsverk/autoritetsdata | MusicBrainz
 |